পৰিশিষ্ট-৩ : ধ্যান-বৰ্ণন
॥ পৰিশিষ্ট-৩॥

॥ ধ্যান-বৰ্ণন॥

॥ তৃতীয় কীৰ্ত্তন॥

ঘোষা॥

মাধৱ মুকুন্দ ৰাম।

ঘুষিয়ো হৰিৰ নাম॥ ২৮॥

পদ॥

সংসাৰ সাগৰে তৰা।

কৃষ্ণৰ চৰণে ধৰা॥

দেখিয়ো হৃদয় মাঝে।

জিনি কাম কোটি সাজে॥ ৩০৩॥

চন্দ্ৰক জিনয় কান্তি।

দশন মুকুতা পান্তি॥

কিৰীটি ৰত্নৰ জ্বলে।

বনমালা শোভৈ গলে॥ ৩০৪॥

নয়ন কমল-দল।

ভ্ৰুৱ যুগ নিৰমল॥

নয়ন পঙ্কজ জৌতি।

উৰে লুলে গজমৌতি॥ ৩০৫॥

কুটিল কুন্তলচয়।

কিৰীটি সুৱৰ্ণময়।

তিলক কপালে জ্বলে।

কৰ্ণত কুণ্ডল দুলে॥ ৩০৬॥

নাসা তিলফুল সম।

কম্বুকণ্ঠ মনোৰম॥

শ্যামল সুন্দৰ বৰ।

পীত বস্ত্ৰ মনোহৰ॥ ৩০৭॥

পেখিতে মদনে লাজে।

বহল হৃদয় মাঝে॥

মণিময় হেম হাৰ।

ঝিলিমিলি পেচন্দাৰ॥ ৩০৮॥

দাহিনে শ্ৰীবৎস পান্তি।

অমূল্য ৰত্নৰ কান্তি॥

বামে লক্ষ্মী বিতোপনী।

কণ্ঠত কৌস্তুভ মণি॥ ৩০৯॥

চাৰু চতুৰ্ভুজ সম।

সুবলিত মনোৰম॥

কেয়ূৰ কঙ্কণ জ্বলে।

আৰকত কৰ তলে॥ ৩১০॥

শঙ্খ চক্ৰ পদ্ম গদা।

ধৰিয়া আছন্ত সদা॥

সুদীৰ্ঘ আঙ্গুলিচয়।

চম্পাৰ পাকৰি নয়॥ ৩১১॥

ৰত্নৰ আঙ্গুষ্ঠিচয়।

নখ চন্দ্ৰ প্ৰকাশয়॥

সুন্দৰ উদৰে দেখা।

আৰকত তিনি ৰেখা॥ ৩১২॥

নাভি সৰোৰুহ কান্তি।

ৰত্নৰ কিঙ্কিণী পান্তি॥

সিংহ বন্ধ মধ্যদেশ।

সুন্দৰ মধুৰ বেশ॥ ৩১৩॥

বহল নিতম্ব তয়।

কটি কাঞ্চী ৰত্নময়॥

উৰু কৰীকৰসম।

জানু জন্দ্ৰা মনোৰম॥ ৩১৪॥

পদ দুই পদ্মকোষ।

শুনি নূপুৰ ঘোষ॥

চাৰু আঙ্গুলিৰ পান্তি।

নখ চন্দ্ৰে কৰৈ কান্তি॥ ৩১৫॥

দশো আঙ্গুলিৰ মাজে।

উঝণ্টি ৰত্নৰ সাজে।

জন্দ্ৰাত হোড়ৰ জ্বলে।

অৰুণ চৰণ তলে॥ ৩১৬॥

ধ্বজ বজ্ৰ পদ্ম যৱ।

দেখি চিহ্ন মহোৎসৱ॥

হেনৰূপে দামোদৰ।

হৃদয়ৰ অভ্যন্তৰ॥ ৩১৭॥

আছন্ত জগত বাপ।

দৰশনে হৰে তাপ॥

তত্ত্ব বাণী হেন জানি।

চিন্তিয়োক চক্ৰপাণি॥ ৩১৮॥

বৃথা কথা পৰিহৰা।

হৰি-গুণ-নাম ধৰা॥

ক্ষণিক অথিৰ কায়।

প্ৰাণ কেতিক্ষণে যায়॥ ৩১৯॥

তথাপি চেতন নাই।

কেনে আছা বাট চাই॥

জ্ঞানশূন্য মতিহীন।

কহয় মাধৱ দীন॥ ৩২০॥

কলি যুগে গতি নাম।

জানি তেজা আন কাম॥

কৰি মন উপশাম।

ডাকি বোলা ৰাম ৰাম॥ ৩২১॥

॥ ধ্যান-বৰ্ণন সমাপ্ত॥ ৩॥

॥ পৰিশিষ্ট সমাপ্ত॥

কীৰ্তন ঘোষা